BKD กำไรปี 61 ทำนิวไฮ พร้อมแจกปันผล 0.15บ./หุ้น เปิดแผนอัพเกรดเข้า SET
BKD กำไรปี 61 ทำนิวไฮ พร้อมแจกปันผล 0.15บ./หุ้น เปิดแผนอัพเกรดเข้า SET
26 ก.พ. 2562

นางนุชนารถ รัตนสุวรรณชาติ ประธานเจ้าหน้าที่บริหาร บริษัท บางกอกเดค-คอน จำกัด (มหาชน) หรือ BKD เปิดเผยว่า บริษัทเตรียมยื่นเรื่องต่อตลาดหลักทรัพย์แห่งประเทศไทย เพื่อขอย้ายหลักทรัพย์จดทะเบียนของบริษัทจากตลาดหลักทรัพย์ เอ็ม เอ ไอ (mai) ไปจดทะเบียนยังตลาดหลักทรัพย์แห่งประเทศไทย (SET)
ทั้งนี้ นับตั้งแต่บริษัทเข้าจดทะเบียนในตลาด mai ตั้งแต่ปี 56 ผลการดำเนินงานมีการเติบโตอย่างต่อเนื่อง และมั่นใจว่ามีคุณสมบัติเป็นไปตามเกณฑ์ของตลาดฯ ซึ่งปัจจุบันบริษัทมีทุนจดทะเบียนกว่า 538 ล้านบาท ส่วนของผู้ถือหุ้นสิ้นสุดปี 61 จำนวน 1.6 พันล้านบาท ขณะที่ผลการดำเนินงานบริษัทได้ใช้เกณฑ์กำไรสุทธิในการยื่น โดยในปี 60 บริษัทมีกำไรสุทธิ 332.36 ล้านบาท และล่าสุดปี 2561 มีกำไรสุทธิ 170.4 ล้านบาท
โดยการย้ายไปจดทะเบียนใน SET จะส่งผลดีต่อภาพลักษณ์ของบริษัทและเป็นที่รู้จักในวงกว้างมากขึ้นจากนักลงทุนทั้งในและต่างประเทศ ทั้งนี้ คณะกรรมการบริษัทพิจารณาแล้ว เห็นสมควรให้แจ้งต่อที่ประชุมผู้ถือหุ้นเพื่อรับทราบต่อไป
ทั้งนี้ BKD รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561 มีกำไรสุทธิลดลง 161.95 ล้านบาท หรือลดลง 48.72% จากปี 2560 มีกำไรสุทธิ 332.37 ล้านบาท เนื่องจากปี 2560 มีกำไรขายที่ดิน 293.80 ล้านบาท

อย่างไรก็ตาม ผลการดำเนินงานในงวดดังกล่าวที่ปรับตัวลดลงจากปีก่อน เนื่องจากในปี 2560 มีการบันทึกกำไรพิเศษจากการขายที่ดินหลังภาษี 293.80 ล้านบาท ซึ่งหากไม่รวมรายการดังกล่าวปี 2560 จะมีกำไรสุทธิจากการดําเนินงานจํานวน 38.57 ล้านบาท ดังนั้น ผลการดำเนินงานปี 2561 ซึ่งมีกำไรสุทธิ 170.42 ล้านบาท จึงถือเป็นกำไรที่สูงสุดเป็นประวัติการณ์
ขณะเดียวกันบริษัทประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561และกำไรสะสม เป็นเงินสด 0.15 บาทต่อหุ้น กำหนดขึ้นเครื่องหมาย XD วันที่ 17 เม.ย.2562 และกำหนดจ่ายเงินปันผลวันที่ 3 พ.ค.2562